Disenyo

O disenyo ye a representación grafica y calculo d'as dimensions d'un obchecto con a fin de definir-lo univocament y fer-ne posible a suya construcción. Actividat endrezata a consiguir a producción en serie d'obchectos útils y politos.

Proceso previo, de configuración mental, en a busca d'una solución en os campos d'as artes aplicatas, a incheniería y l'arquitectura. Como verbo, se refiere a lo proceso de creyación d'un nuevo obchecto u medio de comunicación enfilato a estructurar y configurar contenitos que permiten ser usatos ta satisfer necesidaz especificas d'os sers humans. Como sustantivo, se refiere a lo producto final fruito d'o proceso de disenyar, entendendo-se cualsiquier forma de representación; un debuixo, una maqueta, un plan u una descripción tecnica.

Disenyar precisa de condicions funcionals y esteticas. S'amenistan numerosas fases de rechira, analís, modelato, achustes y adaptacions previas a la producción d'un obchecto u sistema grafico. Antimás, complega buena cosa de disciplinas pendendo en l'obchecto u producto a disenyar, estando as prencipals: o disenyo grafico, o disenyo industrial, o disenyo textil u de moda y o disenyo d'espacios u arquitectura. O suyo campo d'actuación tien relación con a industria y o comercio y, como fenomeno social, con a cultura.

L'orichen d'o disenyo se troba en os antigos oficios d'artesans, d'os cuals deriva a la fin d'o sieglo XIX con a revolución industrial y a producción en cadena de productos.

A sobén se confunde a disenyadors con artistas, por o común denominador que representa la creyatividat en os dos campos. Manimenos, o disenyador prochecta un disenyo en función d'un encargo y ta una finalidat concreta, chustificando racionalment as suyas accions. A producción artistica, por atro canto, ye mas espontania y as suyas accions no pretenden ser chustificatas.

A ormino gosa emplegar-se o termin disenyo de forma entibocata como sinonimo de vuedo, superfluo, ornamental, u bien ta enfatizar a diferenciación u caracter innovador d'un obchecto.

Referencias

 Vinclos externos 

*